b'\n_START_ARTICLE_\nBristol M.1\n_START_SECTION_\nRazvoj\n_START_PARAGRAPH_\nPrototip M.1A je skonstruiral Frank Barnwell leta 1916, prvo letalo pa je kot privatni podvig izdelalo podjetje Bristol Aeroplane Corporation. Vojno ministrstvo je naro\xc4\x8dilo \xc5\xa1tiri testna letala, ki so jih poimenovali M.1B. Ta letala so bila opremljena s po eno strojnico na levem krilu ter prozornim oknom na desnem, za bolj\xc5\xa1i pregled pilota proti tlom._NEWLINE_Kljub dobrim letalnim sposobnostim (letalo je bilo med 50 in 75\xc2\xa0km/h hitrej\xc5\xa1e od tedanjih nem\xc5\xa1kih letal Fokker E) pa letalo ni prestalo preizkusa zra\xc4\x8dnega ministrstva za uporabo na zahodni fronti. Uradni razlog za to naj bi bila prevelika pristajalna hitrost za kratke francoske pristajalne steze. Bolj verjetno pa letalo ni prestalo preizkusa, ker je takrat prevladovalo mnenje, da enokrilna letala niso varna._NEWLINE_Kljub temu je ministrstvo 3. avgusta 1917 naro\xc4\x8dilo dobavo 125. letal, ki so kasneje dobila oznako M.1C in so bila opremljena z radialnim zra\xc4\x8dno hlajenim motorjem Le Rh\xc3\xb4ne in Vickersovo strojnico, name\xc5\xa1\xc4\x8deno na trup pred pilotsko kabino._NEWLINE_M.1, registriran pod oznako G-EAVP je bil predelan in preizku\xc5\xa1en za uporabo trivaljnega radialnega zra\xc4\x8dno hlajenega motorja Bristol Lucifer. To letalo je kasneje dobilo oznako M.1D.\n_START_SECTION_\nOperativna zgodovina\n_START_PARAGRAPH_\nNa Bli\xc5\xbenjem vzhodu in na Balkanu je v letih 1917\xe2\x88\x9218 delovalo 33 letal tipa 1C, preostala pa so uporabljali v Veliki Britaniji za \xc5\xa1olanje novih pilotov._NEWLINE_\xc5\xa0est letal so poslali v \xc4\x8cile kot del popla\xc4\x8dila za dve vojni ladji, ki naj bi ju britanci zgradili zanje, a so jih \xc5\xa1e pred izgradnjo dodelili britanski Kraljevi mornarici. Z enim od teh letal je poro\xc4\x8dnik Goday 12. decembra 1918 poletel iz Santiaga v \xc4\x8cilu do Mendoze v Argentini in nazaj, kar je bil prvi prelet \xc4\x8dez Ande v zgodovini.'